ഏഷ്യൻ രാജ്യങ്ങളുടെ ഒരുമയിലൂടെ പാൻ ഏഷ്യൻ സ്വപ്നങ്ങൾ കണ്ടിരുന്ന ഇന്ത്യൻ രാഷ്ട്രീയ നേതാവായിരുന്നു ജവഹർലാൽ നെഹ്രു. ഇന്ത്യയുടെ ആദ്യത്തെ പ്രധാനമന്ത്രിയാകുന്നതിന് വളരെ മുമ്പുതന്നെ, ചൈനയും ഇന്ത്യയും കേന്ദ്ര പങ്ക് വഹിക്കുന്ന ഏഷ്യൻ ഐക്യത്തോട് അദ്ദേഹത്തിന് താൽപ്പര്യമുണ്ടായിരുന്നു. രണ്ടാം ലോക മഹായുദ്ധത്തിന്റെ അവസാനത്തിൽ യൂറോപ്യൻ സാമ്രാജ്യങ്ങൾ അതിവേഗം ഇല്ലാതാകുന്നതോടെ ഏഷ്യൻ രാജ്യങ്ങൾക്കിടയിലെ മുൻകാല ചരിത്രപരമായ ബന്ധങ്ങൾ വീണ്ടെടുക്കാൻ കഴിയുമെന്ന് നെഹ്‌റു വിശ്വസിച്ചു. നെഹ്രുവിന്റെ പാൻ-ഏഷ്യൻ സ്വപ്നങ്ങൾ ഇല്ലാതാക്കിയത് 1962 ലെ ഇന്ത്യ-ചൈന യുദ്ധമാണെന്ന് അഭിപ്രായങ്ങളുണ്ട്. ആ യുദ്ധത്തിലെ ഇന്ത്യയുടെ പരാജയത്തിന് കാരണം നെഹ്രുവിന്റെ ഏഷ്യനിസവും ചേരിചേരാ നയവുമാണെന്ന് പെൻസിൽവാനിയ സർവകലാശാലയിലെ പൊളിറ്റിക്കൽ സയൻസ് പ്രൊഫസർ ഫ്രാൻസൈൻ ഫ്രാങ്കൽ ആരോപിക്കുന്നു.